Një mision imagjinar në planetin Mars. Do të zgjatë 1 vit e gjysmë
Misioni do të testojë efektet psikologjike dhe fizike që shkakton izolimi i gjatë te njerëzit
Gjashtë astronautë do të fillojnë një eksperiment interesant – ata do të provojnë një udhëtim imagjinar për në planetin Mars por pa u larguar fare nga Toka. Tre astronautë rusë do të marrin pjesë në eksperiment së bashku me tre kolegë nga vende të tjera. Të gjithë do të qendrojnë të mbyllur për një vit e gjysmë në këtë mision imagjinar drejt planetit të kuq. Misioni quhet Mars-500. Tre rusë, një kolumbian me origjinë italiane, një francez dhe një kinez po bëjnë përgatitjet e fundit para se të futen në një anije imagjinare ku do të kalojnë 520 ditë. Misioni Mars-500 në Institutin e Problemeve Biomjeksore të Moskës, do të testojë efektet psikologjike dhe fizike që shkakton izolimi i gjatë te njerëzit. Komandanti i ekipit, inxhinjeri Alexei Sytev, shikon sipërfaqen prej tre metrash katrore që do të jetë hapësira e tij personale. Sytev sapo është martuar. Ai thotë se largimi nga gruaja është një prej vështirësi për të cilat po përgatitet. Secili astronaut do të paguhet 100 mijë dollarë. Ata do të kenë secili nga dy ditë pushim në javë. Do të bëjnë më shumë se 100 eksperimente shkencore dhe të dhënat e tyre psikologjike dhe fizike do të regjistrohen gjatë gjithë misionit. Pas 250 ditësh, tre nga astronautët do të simulojnë një zbritje në planetin e kuq. Tre të tjerët do t’i presin në anijen imagjinare për një muaj. Çdo komunikim me Tokën do të bëhet me e-mail dhe do të ketë një vonesë prej 40 minutash, njësoj si në një mision real në Mars. Alexander Suvorov është mjek. Ai dhe shkencëtarë të tjerë do të bëjnë monitorimin e astronautëve. Ai thotë se eksperimenti do të hapë rrugën për një ekspeditë reale drejt Marsit gjatë këtij shekulli. Mars-500 është i treti mision që simulon një fluturim ndërplanetar. Simulimet e mëparshëm kanë zgjatur për një kohë më të shkurtër. Eksperimenti i tanishëm planifikohet të mbarojë në nëntor 2011.